Tosterup slott

**Tosterups slott** (**Tostrup slot**) er et slott i Tomelilla kommun, Skåne, Sverige, cirka 12 km nordøst for Ystad. Noen kilometer vest for Tosterup ligger restene etter et eldre borganlegg som i dag kalles Vallen eller Ise(n)grims borg. Dette har muligvis vært Tosterups forgjenger. 

## Historie
Slottets eldste kjente eier var Axel Eskildsen av Muleslekten. Han levde omkring 1330. Gjennem hans datter Barbara skal slottet være kommet til hennes mann, Torkild Nielsen Brahe til Gyllebo. Han måtte flykte anklaget for mord, og tapte derfor sitt gods. Tosterup skal omkring 1440 være kommet tilbake til slekten via sønnesønnen Axel Pedersen, men dette er omstridt. 

Dennes sønnesønn igjen Axel Pedersen Brahe vet man dog at har vært eier av Tosterup. Hans sønnesønn Jørgen Thygesen Brahe (død 1565) oppførte slottets høye tårn. Det var hos ham, onkel Jørgen, at den senere berømte astronomen Tycho Brahe, vokste opp, og det kan spekuleres i om ikke det var her i tårnet han begynte å tenke over stjernene, når han ellers hadde fri fra latinskolen i Ystad. Faren Otte ønsket at gutten skulle ha en militær utdannelse, som skikk og bruk var for hans stand. Men onkel Jørgen holdt på, at latin og den boklige veien med jus og statskunnskap var den riktige veien for Tyge.

I 1571 arvet Tychos bror Jørgen slottet, og han utbygget Tosterup likesom han istandsatte Tosterup kirke med tanke på et slektsmausoleum. Han døde imidlertid av pest i 1601 sammen med sin kone på Gunnerstorp, og ble begravet der, samme år som Tycho Brahe døde i Prag.  

Slottet gikk i arv på slektens sverdside frem til 1640, hvor den utdøde. Da overgikk det etter Tyge Axelsens død til lensmann på Malmøhus Tage Thott, også kalt den "skånske konge". Etter hans død i 1656 gikk Tostrup i arv til datteren Jytte Thott gift med Jørgen Krabbe. Sistnevnte endte sine dager på Stortorvet i Malmö i januar 1678, hvor han ble henrettet, dømt for sin støtte til snapphanene og den danske sak. Enken måtte oppgi det ene skånske godset etter det andre (Krogholm, Høgestad), og til sist mistet hun Tosterup i 1688.   

Ironisk nok ble det overtatt av Skånes generalguvernør Rutger von Ascheberg. Han hadde høsten 1677 utmerket seg ved å fullstendig skamherge Krogholm slott, mens Krabbe satt fengslet i Malmö.  

Slottet preges i dag av ombygningene på 1760-tallet, og eies nå av Jörgen Ehrensvärd.

## Tosterups eiere frem til 1688
*Begynnelsen av 1300-tallet:* 
*Axel Eskildsen Mule 
*Svigersønnen Torkild Nielsen Brahe til Gyllebo
*Anders Jacobsen Grim
*Dennes sønn Jens Andersen Grim
*Peder Torkildsen Brahe
*Dennes sønn Axel Pedersen Brahe
*Dennes sønn Peder Axelsen Brahe 
*1441&ndash;1487 Dennes sønn Axel Pedersen Brahe g.m. Maren Tygesdatter Lunge 
*1487&ndash;1523 Deres sønn Thyge Axelsen Brahe, g.m. 1. Magdalene Krognos, 2. Sophie Rud 
*1523&ndash;1565 Hans sønn Jørgen Thygesen Brahe, g.m. Inger Oxe 
*1565&ndash;1571 Hans bror Otte Thygesen Brahe, g.m. Beate Clausdatter Bille 
*1571&ndash;1601 Deres sønn Jørgen Ottesen Brahe, g.m. Ingeborg Parsberg 
*1601&ndash;1611 Deres sønn Tønne Jørgensen Brahe 
*1611&ndash;1615 Hans onkel Knud Ottesen Brahe, g.m. Margrete Eriksdatter Lange 
*1615&ndash;1616 Dennes bror Axel Ottesen Brahe, g.m. 1. Mette Gøye, 2. Kirsten Hardenberg 
*1616&ndash;1640 Hans sønn Thyge Axelsen Brahe, g.m. Birgitte Brock 
*1640&ndash;1656 Kjøpt av Otte Tagesen Thott, g.m. 1. Jytte Gyldenstierne, 2. Dorte Rosencrantz 
*1656&ndash;1688 Hans datter Jytte Thott, g.m. Jørgen Krabbe (død 1678) 
*1688 Hennes svoger Just Høg

## Referanser


## Kilder
Stilling, Niels Peter: *Kulturminder i Skåne*, Politiken, 2002

## Eksterne lenker
*